

|  |  |
| --- | --- |
| **ДО**  **Г-Н КИРИЛ ВЪТЕВ**  **МИНИСТЪР НА ЗЕМЕДЕЛИЕТО И ХРАНИТЕ И РЪКОВОДИТЕЛ НА СТРУКТУРА ЗА НАБЛЮДЕНИЕ И ДОКЛАДВАНЕ ЗА ИНВЕСТИЦИЯ C6.I1 „ФОНД ЗА НАСЪРЧАВАНЕ НА ТЕХНОЛОГИЧНИЯ И ЕКОЛОГИЧЕН ПРЕХОД НА СЕЛСКОТО СТОПАНСТВО“** | **ОДОБРИЛ:** |

**Д О К Л А Д**

**от Таня Георгиева - заместник-министър на земеделието и храните**

|  |  |
| --- | --- |
| **ОТНОСНО:** | *Насоки за кандидатстване по процедура чрез подбор по* *BG-RRP-6.006 „Центрове за подготовка за предлагане на пазара и съхранение на плодове и зеленчуци“ от*  *инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ на*  *Национален план за възстановяване и устойчивост* |

**УВАЖАЕМИ ГОСПОДИН МИНИСТЪР,**

На основание чл. 5, ал. 1 от Постановление № 114 на МС от 8.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (ПМС № 114 от 2022 г.), Ви представям за одобряване заповед за утвърждаване на насоки за кандидатстване на процедура за предоставяне на средства чрез подбор № BG-RRP-6.006 „Центрове за подготовка за предлагане на пазара и съхранение на плодове и зеленчуци“ от инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ на Национален план за възстановяване и устойчивост (НПВУ).

**Основна цел на Фонда за насърчаване на технологичния и екологичен преход на селското стопанство** е предоставяне на своевременна целева подкрепа на българските земеделски производители, под формата на безвъзмездни средства, за бързо възстановяване от последиците от COVID-19 пандемията, преодоляване на проблемите, които възпрепятстват конкурентоспособността и устойчивостта на аграрния сектор и ускоряване на неговата адаптация към климатичните промени, екологизацията на производството, цифровата трансформация, подобряване на генетичните ресурси.

Фондът за насърчаване на технологичния и екологичен преход на селското стопанство се фокусира върху зелените и цифрови инвестиции и цели нарастване на броя на земеделските стопани, които успешно са адаптирали своите стопанства за справяне с предизвикателствата на зеления и цифров преход.

Направление „Центрове за подготовка за предлагане на пазара и съхранение на плодове и зеленчуци“ има за цел да се подпомогне процеса на предлагане на пазара на селскостопанска продукция, попадаща в обхвата на сектор „Плодове и зеленчуци“, чрез финансиране на инвестиции, допринасящи за предлагането на продукти, чието качество, състояние и вид отговарят на потребностите на крайния потребител.

В чл. 5, ал. 5 от ПМС № 114 от 2022 г. е предвидено производството по инвестициите от НПВУ да се провежда посредством Информационната система за управление и наблюдение (ИСМ-ИСУН 2020), надградена за целите на Механизма за възстановяване и устойчивост.

Съгласно чл. 5, ал. 1 от ПМС № 114 от 2022 г., ръководителят на структурата за наблюдение и докладване утвърждава насоки за всяка процедура за предоставяне на средства чрез подбор.

В представения проект на Насоки се уреждат условията за кандидатстване за предоставяне на средства чрез подбор и условията за изпълнение на одобрените инвестиции по процедура чрез подбор по № BG-RRP-6.006 „Центрове за подготовка за предлагане на пазара и съхранение на плодове и зеленчуци“ от инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ на Национален план за възстановяване и устойчивост.

В проекта на насоки са посочени допустимите за подпомагане кандидати, допустимите за подпомагане дейности, размерът на финансовата помощ, условията за допустимост към проектите и критериите за подбор.

**1. Цел на процедурата**

Основна цел на процедурата е да се подпомогне процеса на предлагане на пазара на селскостопанска продукция, попадаща в обхвата на сектор „Плодове и зеленчуци“, чрез финансиране на инвестиции допринасящи за предлагането на продукти, чието качество, състояние и вид отговарят на потребностите на крайния потребител. По този начин, подкрепата ще предостави възможност за повишаване на конкурентоспособността на производителите на селскостопански продукти от сектор „Плодове и зеленчуци“, в т.ч. най-вече на тези земеделски стопанства, които са засегнати от последиците от пандемията SARS-CoV-2. Ще се стимулира създаването на къси вериги на доставка, модернизирането и автоматизирането на процесите по събиране, подготовка за пазара и съхранение на пресни плодове и зеленчуци.

**2. Допустими кандидати**

Финансова помощ по процедурата се предоставя на земеделски стопани, вкл. групи или организации на производители, признати от министъра на земеделието и храните, които:

- са регистрирани като земеделски стопани по реда на Наредба № 3 от 1999 г. за създаване и поддържане на регистър на земеделските стопани (ДВ, бр. 10 от 1999 г.) (Наредба № 3/1999 г.) за стопанските години 2021/2022 и 2022/2023. За ПИИ, подадени след 30.09.2023 г., регистрацията за стопанската 2023/2024 г. ще се проверява на етап изплащане на помощта;

- ако кандидатите са юридически лица, трябва да са регистрирани по Търговския закон или Закона за кооперациите;

- Кандидатите групи или организации на производители са допустими за подпомагане по процедурата, ако земеделските стопани – членове на групата/организацията на производители са регистрирани за първи път като земеделски стопани по реда на Наредба № 3 от 1999 г. не по-късно от 30 септември 2022 г.

Допустимите кандидати следва да отговарят на условията за МСП съгласно чл. 3 от Закона за малките и средните предприятия (ЗМСП).

**3. Условия за допустимост**

Предложенията за извършване на инвестиции (ПИИ) трябва да се изпълняват на територията на Република България.

Финансовата помощ по настоящата процедура се предоставя в съответствие с принципите на добро финансово управление, публичност и прозрачност.

Финансова помощ не се предоставя за предложения за изпълнение на инвестиции, които не отговарят на разпоредбите на Закона за опазване на околната среда, Закона за биологичното разнообразие или/и Закона за водите.

За да подлежат на подпомагане по реда на настоящата процедура кандидатите представят таблица на заявените разходи и производствена програма.

Предвидените количества продукция в производствената програма следва да съответстват на капацитета на активите, използвани при съхранение и подготовка за продажба на продукцията, за чието подпомагане се кандидатства.

Предвидените количества могат да се доказват и чрез продукцията, осигурена от асоцииран партньор/асоциирани партньори по предложението за изпълнение на инвестиции, но при условие, че продукцията, която произвежда кандидата е най-малко 50 % от предвидените количества в производствената програма.

**4. Финансова помощ**

Минималният размер на допустимите разходи за едно предложение за изпълнение на инвестиции е 300 000 лв.

Максималният размер на допустимите разходи за едно предложение за изпълнение на инвестиции е 2 346 960 лв.

Максималният размер на безвъзмездната финансова помощ за едно предложение за изпълнение на инвестиции, представено от един кандидат, е 1 173 480 лв.

Финансовата помощ за одобрени ПИИ е в размер до 50 на сто от общия размер на допустимите за финансово подпомагане разходи.

**5. Критерии за подбор на проекти**

Приоритет чрез критериите за подбор по процедурата ще бъде предоставян на:

* Предложения за изпълнение на инвестиции, които ще се реализират на територията на административни области с по-голяма концентрация на земеделски стопанства в сектор „Плодове и зеленчуци“;
* Предложения за изпълнение на инвестиции, в които участват по-голям брой земеделски стопани;
* Предложения за изпълнение на инвестиции, представени от кандидати – земеделски стопани с история;
* Финансовото състояние на кандидата обезпечава реализирането на инвестициите по ПИИ;
* Предложения за изпълнение на инвестиции с по-високо ниво на проектна готовност;
* ПИИ, включващи екологични инвестиции.

Проектът на насоки бе публикуван на електронната страница на Министерството на земеделиетои храните и в Информационната система за управление и наблюдение (ИСМ-ИСУН 2020)за обществено обсъждане и писмени възражения и предложения в съответствие с чл. 5, ал. 2 от ПМС № 114 от 2022 г . в периода 04.04 – 05.05.2023 г. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 5, ал. 1 от ПМС № 114 от 2022 г. предлагам да издадете заповед за утвърждаване на насоки за кандидатстване по процедура чрез подбор № BG-RRP-6.006 „Центрове за подготовка за предлагане на пазара и съхранение на плодове и зеленчуци“ от инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ на Национален план за възстановяване и устойчивост.

С уважение,

